महाराष्ट्र: सावित्रीबाई फुले के खिलाफ लेख पर NCP का प्रदर्शन, मुंबई पुलिस कमिश्नर से शिकायत की
महाराष्ट्र में समाज सुधारक सावित्रीबाई फुले के अपमान से नाराज राष्ट्रवादी कांग्रेस पार्टी (NCP) के प्रतिनिधिमंडल ने मुंबई पुलिस कमिश्नर से मिलकर शिकायत दर्ज कराई। उन्होंने आपत्तिजनक लेख लिखने वाली 2 वेबसाइट के खिलाफ कार्रवाई की मांग करते हुए कमिश्नर कार्यालय के बाहर प्रदर्शन भी किया। आरोप है कि यह कृत्य लोगों को भड़काने के लिए है। NCP के प्रतिनिधिमंडल में वरिष्ठ नेता अजित पवार, जयंत पाटिल, सुनील तटकरे, छगन भुजबल शामिल रहे। उन्होंने पार्टी कार्यकर्ताओं के साथ प्रदर्शन किया।
किन 2 वेबसाइट ने लिखा लेख?
NCP के नेताओं ने मुंबई पुलिस को सौंपे पत्र में दावा किया कि फुले को महिला शिक्षा के क्षेत्र में अग्रणी माना जाता है और उनके खिलाफ इंडिक टेल्स और हिंदू पोस्ट वेबसाइटों ने आपत्तिजनक लेख लिखे हैं। पत्र में कहा गया है कि वेबसाइट लेख के जरिए इतिहास को बर्बाद कर रही हैं। उन्होंने मांग की कि महाराष्ट्र सरकार को इस मामले को गंभीरता से लेना चाहिए और दोनों वेबसाइट पर प्रतिबंध लगाना चाहिए।